钦定古今图书集成/明伦汇编/氏族典/第275卷 > 王珣
## 钦定古今图书集成/明伦汇编/氏族典/第275卷 > 王珣

按《万姓统谱﹕》：珣字德润，曹县人。成化己丑，登进士第，
授河南太康县。以才堪治剧，改知信阳县，升南京监
察御史。尝巡捕苏常等处，时例捕强盗三百名，升四
品俸。前御史捕如数，珣代之曰﹕：“吾不敢杀人以求进。”
檄各府将见监并续获贼盗，候按临鞫之，多所平反。
甲辰，升知浙江湖州府县解有织造颜料等银，不以
寄库，即令各役与解者交领。又地方原定粮则有多
寡，而本色、折色有轻重，乃通查地亩，征粮则例，本色、
折色中半输纳。由是里书无所售其奸。弘治癸丑，升
河南布政司右参政，寻升本司布政使。戊午陞都察
院右副都御史，巡抚宁夏。条陈边方八事，皆见施行。
辛酉，小王子率部落寇苑马池，战于石沟驿，大破之。
壬戌，以疾请致仕。珣处己临政，谨饬不苟，平居谦慎，
如言不能出口者。及关大政，则高谈雄辨，无所假借，
是以所至，上下之人畏而爱之。子崇文，弘治癸丑进
士，历都御史；崇献，弘治丙辰进士，历太仆寺卿。